User:AnesaOmeragic/sandbox

= Centar za evropske politike - CEP =

Centar za evropske politike (CEP) je nevladina, neprofitna, nezavisna istraživačka (think tank) organizacija sa sedištem u Beogradu. CEP su osnovali stručnjaci u oblasti evropskog prava, ekonomije i javne uprave, s ciljem da doprinesu unapređenju okruženja za kreiranje javnih politika u Srbiji, tako što će ga učiniti transparentnijim i inkluzivnijim, zasnovanim na činjenicama i suštinski orijentisanim ka Evropskoj uniji (EU).

CEP-ova delatnost je sprovođenje istraživanja i analiza kao osnove za kreiranje politika, savetovanje, edukacija i zagovaranje kvalitetnih alternativnih opcija javnih politika usmerenih na transformisanje Srbije u uspešnu buduću članicu EU. CEP je izabran za najbolju istraživačku organizaciju u u Srbiji i u regionu Zapadnog Balkana prema globalnom „Global Go To Think Tank Index Report“ koji je objavljen u januaru 2019. godine. U konkurenciji 106 think tank-ova iz cele Centralne i Istočne Evrope, uz najveće organizacije iz Rusije, Ukrajine, Poljske i drugih zemalja ovog regiona, CEP se našao u prvih deset.

Organizacija
CEP je organizovan kao udruženje građana, u skladu sa Zakonom o udruženjima i ostalim važećim propisima u Republici Srbiji. Čini ga stalni tim ljudi koji poseduju znanja iz oblasti evropskog prava, javne uprave, ekonomije, medija i komunikacija. Pored stalnog tima, CEP angažuje stručnjake iz različitih oblasti, sa kojima sarađuje pri izradi istraživanja i u realizaciji projekata. Struktura CEP-a podeljena je na upravljačku i savetodavnu strukturu, programsku strukturu, podršku upravljanju projektima i podršku komunikacijama. Savet CEP-a čine istaknuti stručnjaci, predstavnici priznatih nacionalnih institucija, akademskih ustanova, kao i međunarodnih organizacija i evropskih think tankova: Savetu je poverena savetodavna i usmeravajuća uloga u kreiranju strateškog i programskog okvira CEP-a.

Programi
Glavne delatnosti CEP-a podeljene su u četiri programske oblasti. U fokusu programa Dobra vladavina su teme u vezi sa koordinacijom i kreiranjem javnih politika, celokupnom procesu reforme javne uprave, kao i demokratizaciji, vladavini prava i odgovornosti vlasti. Unutrašnje tržište i konkurentnost fokusira se na preduslove za integraciju Srbije u unutrašnje tržište EU kao i na uslove u vezi sa politikom konkurencije, u cilju doprinosa razvoju dobro uređene tržišne ekonomije u Srbiji, okarakterisane konkurentnim tržištem i visokim nivoom zaštite potrošača. Program Regionalna politika, energetika i životna sredina posmatra ove teme iz perspektive njihovog uticaja na unapređenje ekonomske i socijalne kohezije u Srbiji, s jedne strane, kao i doprinosa koheziji između Srbije i EU, s druge strane, odnosno zatvaranja postojećeg razvojnog jaza. Europe&us programsko područje nastoji da zamisli Srbiju kao već postojeću članicu EU, i time podstakne razmišljanja o položaju Srbije u evropskim institucijama i politici. Aktivnosti i projekti polaze od šire slike Srbije i njenog evropskog puta, sa fokusom na razvoj i preobražaje unutar EU, kako bi se javnost u Srbiji upoznala s njenim tokovima i razumela šta sve članstvo u EU donosi.

CEP nastoji da u svoj celokupni istraživački rad i pristup ugradi i prožimajuće (horizontalne) teme: efikasnost i delotvornost, jednake mogućnosti (rodna ravnopravnost, socijalna inkluzija, nediskriminacija) i ekološka održivost.

Istraživanja
Svoje analize i nalaze istraživanja CEP objavljuje kroz nekoliko vrsta proizvoda. CEP pogled je kratak analitički članak o aktuelnim pitanjima u vezi s procesima reformi u Srbiji, na Zapadnom Balkanu i EU, na način koji je pristupačan široj čitalačkoj publici. CEP siže je format namenjen pre svega donosiocima odluka, a pored analize problema, pruža i preporuke. CEP studija predstavlja rezultat opsežnog i metodološki utemeljog istraživačkog poduhvata, i nudi dubinske analize problema, zajedno sa opcijama i preporukama za promenu stanja u konkretnim oblastima. CEP dijalog pruža analitički osvrt na određenu temu koju CEP želi da aktuelizuje i podstakne stručnu i zainteresovanu javnost na delovanje. CEP predstavlja je tip publikacije informativnog karaktera, koji u kratkoj formi upućuje čitaoce u važna dešavanja u Srbiji, susednim državama ili EU. Na CEP blogu članovi tima, saradnici i članovi Saveta CEP-a pišu kraće autorske tekstove o aktuelnim temama nastojeći da pokrenu ili ožive debatu o pitanjima od značaja za proces integracije Srbije u EU. CEP izrađuje izveštaje, priručnike, analize i ostala izdanja samostalno ili u saradnji sa partnerskim organizacijama u zemlji, regionu ili u EU. CEP Infografici na sažet, jednostavan, informativan i vizuelno privlačan način predstavljaju relevantne podatke i nalaze. Cilj ovog proizvoda je dopiranje do šire javnosti i omogućavanje da se brzo i lako pronađu potrebne informacije. U januaru 2019. CEP je pokrenuo European Talks podkast. On je zamišljen u formi kratkog razgovora sa stručnjacima, diplomatama i drugim relevantnim akterima na temu odnosa Srbije sa EU i njenim državama članicama. Projekti Od osnivanja CEP-a 2011. godine povećavao se broj i obim projekata, broj partnerskih organizacija i donatorskih institucija sa kojima CEP sarađuje, kao i uticaj koji su ovi projekti ostvarili.

Projekti
Projekti koje CEP sprovodi usmereni su na analize i istraživanja, organizaciju događaja u cilju promovisanja rezultata istraživanja i zagovaranja za unapređenje javnih politika, umrežavanje sa drugim organizacijama, kao i proizvodnju multimedijalnih sadržaja za komunikaciju sa zainteresovanom javnosti o rezultatima istraživanja. CEP projekte sprovodi samostalno, ili kao deo regionalne mreže organizacija na Zapadnom Balkanu - Think for Europe Network. Takođe, projekte sprovodi i u saradnji sa drugim organizacijama civilnog društva, istraživačkim institutima, think tank organizacijama i drugim organizacijama iz Evrope i sveta. Projekti su podeljeni po CEP programima i različlitog su trajanja - od višemesečnih do višegodišnjih. Kompletan spisak je dostupan na sajtu organizacije.

Događaji
Događaji koje organizuje CEP okupljaju donosioce odluka, civilno društvo i stručnu javnost na domaćem i međunarodnom nivou. CEP organizuje konferencije, javne diskusije, okrugle stolove i javne debate o aktuelnim pitanjima i problemima javnih politika u Srbiji. Na događajima, CEP predstavlja svoje publikacije i nalaze istraživanja široj publici i donosiocima odluka. Pored toga, CEP organizuje radionice, seminare i treninge namenjene različitim ciljnim grupama, u cilju jačanja kapaciteta učesnika.

Partnerstva
U dosadašnjim aktivnostima CEP je sarađivao sa državnim institucijama i njihovim predstavnicima i civilnim sektorom. Partneri CEP-a bili su Državna revizorska institucija, Ministarstvo trgovine i telekomunikacija, Tim Vlade Srbije za socijalnu inkluziju i smanjenje siromaštva, Ministarstvo državne uprave i lokalne samouprave, Regionalna škola za javnu upravu (RESPA) , Regionalni savet za saradnju (RCC), Ministarstvo za evropske integracije, Nacionalna organizacija potrošača Srbije , portal European Western Balkans i mnogi drugi. U okviru aktivnosti u programu Dobra vladavina, CEP sarađuje sa SIGMA, zajedničkom inicijativom Organizacije za ekonomsku saradnju i razvoj (OECD) i EU. Glavni cilj SIGMA inicijative je jačanje i unapređenje sistema javne uprave u državama koje su deo politike proširenja EU, kao i u državama politike susedstva. CEP pruža SIGMA istraživačku i drugu stručnu podršku. CEP je jedan od koordinatora radnih grupa Nacionalnog konventa o EU, platforme za saradnju i konsultacije između civilnog društva i Vlade u procesu pregovora o pristupanju Srbije EU. U toj ulozi, CEP koordinira Radnu grupu za poglavlje 1 – Slobodno kretanje robe, i poglavlje 28 – Zaštita potrošača i zaštita zdravlja,i Radnu grupu za poglavlje 3 – Pravo poslovnog nastanjivanja i sloboda pružanja usluga, u saradnji sa drugim organizacijama civilnog društva i poslovnim udruženjima iz ovih oblasti. Pored toga, CEP je među 5 vodećih organizacija u okviru SEKO mehanizma (Sektorske organizacije civilnog društva) za sektor reforme javne uprave. Na regionalnom nivou CEP je osnivač Mreže istraživačkih centara u Jugoistočnoj Evropi – “Think for Europe” Network of Think Tanks and EU Policy Research Centres in South East Europe (TEN), koja okuplja think tank organizacije iz Srbije, Bosne i Hercegovine, Severne Makedonije, Albanije, Crne Gore i Kosova*. Cilj ove mreže je razmena dobrih praksi i znanja među zemljama regiona. CEP je osnivač i koordinator konsultativne WeBER platforme, čije su članice organizacije civilnog društva (OCD) sa Zapadnog Balkana. Cilj platforme je promovisanje i unapređivanje dijaloga s relevantnim institucijama o procesu reforme javne uprave (RJU), koji se odvija uporedo u državama Zapadnog Balkana. Na evropskom nivou, CEP sarađuje s evropskim think tank organizacijama, među kojima su European Policy Centre (EPC) iz Brisela, koji pruža mentorsku podršku. CEP je do sada ostvarivao saradnju u pojedinačnim publikacijama ili projektima i sa Centrom za evropsku reformu - CER, Holandskim institutom za međunarodne odnose - Clingendael, i Institutom za evropske politike (IEP).

Društvena odgovornost
U svom radu, CEP pridaje veliku pažnju društveno odgovornom poslovanju. To podrazumeva ulaganje u ljudski kapital, kroz stipendiranje perspektivnih pojedinaca kao i pro bono obuke u cilju osnaživanja studenata i nevladinih aktera na lokalnom nivou. CEP je učestvovao u programu podrške mladim stručnjacima koji je sprovela Fondacija za otvoreno društvo Srbija, sa ciljem da diplomce koji su nedavno završili master i doktorske programe društvenih i humanističkih nauka u inostranstvu motiviše da svoja početna radna iskustva steknu u Srbiji. Takođe, CEP je do sada zaposlio dvoje ljudi preko programa „Migracije za razvoj“ Nemačke razvojne agencije (GIZ). Ideja programa je da se ljudi iz Srbije koji su se školovali ili sticali radno iskustvo u Nemačkoj vrate u svoju zemlju ili makar privremenu angažuju kako bi primenili znanje stečeno u Nemačkoj u svojoj domovini.

Pored toga, CEP je razvio sveobuhvatni interni protokol u cilju zaštite životne sredine u svom radu, koji uključuje reciklažu različitih materijala, učešće u ekološkim akcijama i promovisanje koncepta zaštite životne sredine na radnom mestu.

Finansiranje
Istraživanja i projekti koje CEP realizuje finansiraju se sredstvima Evropske unije, Nemačke organizacije za međunarodnu saradnju (GIZ), Agencije SAD za međunarodni razvoj (USAID), Ambasade Kraljevine Norveške u Beogradu, Vlade Velike Britanije, Inicijativa Otvorenog društva za Evropu (OSIFE), Ambasade Kraljevine Holandije, Francuske ambasade, Evropskog fonda za Balkan, Švajcarske agencije za razvoj i saradnju itd. Category:Think tanks